Diari Oficial de la Generalitat Valenciana


Sumari del DOGV 5654, del 05-12-2007 (2007/14691)

RESOLUCIÓ de 30 de novembre de 2007, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni específic de col·laboració entre la Generalitat i la Universitat Politècnica de València per a la formació teoricopràctica de personal en matèria de ports i costes.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5654

Data del DOGV
:   05-12-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/14320


Data del document
:   30-11-2007

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Infraestructures i Transport
    * Universitat Politècnica de València
    * instal·lació portuària
    * ensenyament superior
    * universitat
    * litoral
    * regió costanera
    * cooperació administrativa

RESOLUCIÓ de 30 de novembre de 2007, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni específic de col·laboració entre la Generalitat i la Universitat Politècnica de València per a la formació teoricopràctica de personal en matèria de ports i costes. [2007/14897]  
La Generalitat i la Universitat Politècnica de València han subscrit, després de la tramitació prèvia reglamentària, el 6 de novembre de 2007, un conveni per a la formació teoricopràctica de personal en matèria de ports i costes.  
En compliment del que establix la clàusula novena del conveni, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 1562/2007, i que figura com a annex d'esta resolució.  
Valencia, 30 de novembre de 2007.- El director general de Relacions amb les Corts i Secretariat del Consell: Ángel Mompó Romero.  
Conveni específic de col·laboració entre la Generalitat i la Universitat Politècnica de València per a la formació teoricopràctica de personal en matèria de ports i costes  
València, 6 de novembre de 2007  
Reunits  
D'una part, el senyor Mario Flores Lanuza, conseller d'Infraestructures i Transport de la Generalitat (d'ara en avant CIT), en nom i representació d'esta, facultat per acord adoptat pel Govern Valencià en la reunió del dia 19 d'octubre de 2007.  
I d'una altra, el Sr. Juan Juliá Igual, rector de la Universitat Politècnica de València (d'ara en avant UPV), en representació d'esta, en virtut de l'article 55, punt d, dels Estatuts de la UPV, aprovats per Decret del Consell de la Generalitat Valenciana 253/2003, de 19 de desembre.  
Els compareixents es reconeixen mútuament en la qualitat amb què cada un intervé, així com la capacitat legal necessària per a l'atorgament del present conveni i a este efecte  
Manifesten  
I. El litoral de la Comunitat Valenciana es caracteritza per una elevada densitat antròpica i per la coexistència d'usos portuaris, en instal·lacions de distinta titularitat i amb diversa funcionalitat, d'altres usos ciutadans i d'espais subjectes a les determinacions de diverses figures de protecció ambiental.  
Atesa la fragilitat i exclusivitat del medi físic en què s'ubiquen, les actuacions en la costa i els ports requerixen l'adequada formació teoricopràctica dels professionals que han d'escometre-les.  
II. La Generalitat té les competències en les matèries de ports i costes previstes en els articles 49 i 50 de l'Estatut d'Autonomia, en la vigent redacció després de la modificació operada per la Llei Orgànica 1/2006, de 10 d'abril, i correspon a la conselleria d'Infraestructures i Transport les funcions corresponents a les competències en les matèries esmentades.  
III. La Constitució Espanyola de 1978 consagra l'autonomia de les universitats, que implica autonomia de gestió i administració dels seus propis recursos i llibertats de càtedra, d'estudi i d'investigació.   
I d'acord amb l'article 2 de la Llei Orgànica 6/2001, de 21 de desembre, d'universitats, correspon a estes l'expedició dels títols de caràcter oficial i validesa en tot el territori nacional i dels seus diplomes i títols propis.  
IV. La UPV, a través de l'Escola d'Enginyers de Camins, Canals i Ports, està capacitada per a organitzar i impartir programes de docència i formació permanent i d'especialització professional, i està dotada d'òptims mitjans materials i personals per a la investigació en matèries de ports i costes.  
En este àmbit la UPV té previst organitzar accions formatives i investigadores de caràcter teòric i pràctic, amb la finalitat última d'impulsar la I+D+I en les matèries de ports i costes, que es consideren mereixedores del suport financer de la Generalitat, a través de la subvenció nominativa consignada en els seus pressupostos per a l'exercici 2007.  
V. Els compareixents, en la representació que tenen, han acordat subscriure el present conveni de col·laboració per a la formació teoricopràctica de personal en les esmentades matèries de ports i costes; que es regirà per les següents  
Clàusules  
Primera. Objecte  
El present conveni té com a objecte establir els termes i les condicions de la col·laboració institucional entre les parts firmants en el finançament d'activitats formatives en les matèries de ports i costes; i a este efecte regular les condicions de la subvenció nominativa prevista en la Llei de Pressupostos de la Generalitat per a l'exercici 2007 a favor de la Universitat Politècnica de València.  
La UPV, a través de l'Escola Tècnica Superior d'Enginyers de Camins, Canals i Ports, es responsabilitza de l'organització, i posada en marxa de les activitats formatives que són objecte d'este conveni, així com de la dotació de recursos humans i dels materials necessaris per al seu desenvolupament. A l'acabament de les activitats formatives s'expediran els corresponents certificats per part del Centre de Formació Postgrau si les persones que han assistit a les activitats complixen els requisits establits en les Normes Reguladores de Postgrau aprovades per la Junta de Govern de 3 de novembre de 1994.  
Segona. Finançament   
La subvenció concedida s'imputa a la línia nominativa denominada "Formació de personal àmbit ports i costes", amb codi T4317000 del capítol 4 del programa 514.10 de la Llei 11/2006, de 27 de desembre, de Pressupostos de la Generalitat per a l'exercici 2007, l'import del qual ascendix a tres-cents mil euros (300.000,00 €).  
Tercera. Activitats subvencionades  
La Universitat Politècnica de València té previst programar les següents activitats per a l'especialització de professionals en les matèries de ports i costes:  
Tres mòduls formatius, de 80 hores de duració cada un, dedicats a:  
Mòdul 1, Planificació i gestió del litoral.  
Mòdul 2, Planificació i gestió d'instal·lacions portuàries i nauticoesportives.  
Mòdul 3, Anàlisi i estudi dels fronts litorals i de la relació port-ciutat.  
Un seminari sobre definició estructural i de materials que s'han d'utilitzar en la construcció d'obres litorals.  
Estes activitats constituïxen l'objecte de la subvenció a què es referix el present conveni, i l'import global es distribuïx de la manera següent:  
70.000,00 € corresponents al mòdul 1.  
70.000,00 € corresponents al mòdul 2.  
70.000,00 € corresponents al mòdul 3.  
90.000,00 € corresponents al seminari.  
Estes quantitats permetran el finançament de les despeses d'organització, docència i elaboració derivades de la realització per la UPV de les activitats subvencionades, incloent: honoraris, allotjament, desplaçaments, i restauració de docents i ponents, direcció dels mòduls i del seminari, servicis reprogràfics i material didàctic. Les quantitats corresponents s'ajustaran, si és el cas, al que establix el Decret 24/1997, d'11 de febrer, del Govern Valencià.  
Quarta. Forma de pagament de la subvenció  
D'acord amb el que establix l'article 47 bis de la Llei d'Hisenda Pública de la Generalitat Valenciana, el lliurament de l'aportació de la Generalitat es durà a terme en la manera següent:  
Un 40% de l'import total de la subvenció podrà lliurar-se immediatament una vegada subscrit este conveni.  
Un altre 20% de l'import total de la subvenció s'abonarà després de l'aportació i comprovació de la documentació justificativa de l'efectiva i correcta aplicació de la suma lliurada.  
La resta de l'import de la subvenció s'abonarà una vegada es justifique el compliment d'allò que s'ha convingut, i s'aportarà la resta de documents que acrediten la realització material de les despeses corresponents a les activitats subvencionades.  
Juntament amb els documents justificatius relatius a l'últim lliurament que es realitze a càrrec de l'import total de la subvenció, s'adjuntarà una memòria econòmica que relacione tots els documents justificatius d'eixe import total i la seua corresponent aplicació; així com una memòria acadèmica en què s'expose el desplegament i compliment d'objectius de les activitats subvencionades.  
Els referits documents hauran de dirigir-se a la Direcció General de Transports, Ports i Costes de la CIT, durant la vigència del conveni.   
D'acord amb el que establix l'article 4.3.e) dels Estatuts de la Universitat Politècnica de València, aprovats pel Decret 253/2003, de 19 de desembre, del Consell de la Generalitat Valenciana, la UPV queda exempta d'aportar garantia per bestretes de la subvenció concedida.  
Dins del límit de la quantitat pressupostada, l'import efectiu de la subvenció vindrà determinat per la quantitat efectivament disposada.  
La Universitat Politècnica de València assumirà les obligacions que imposa l'article 47 del Text Refós de la Llei d'Hisenda Pública de la Generalitat Valenciana als beneficiaris de subvencions.  
Cinquena. Comissió mixta d'interpretació, seguiment i control  
Es crea una comissió bilateral d'interpretació i seguiment del present conveni, que es reunirà ordinàriament una vegada cada trimestre, i de forma extraordinària quan qualsevol dels seus membres ho considere oportú.  
La composició d'esta Comissió serà:  
Per part de la Generalitat: el director general de Ports, Aeroports i Costes i el cap de la Divisió de Ports, Aeroports i Costes de la CIT.  
Per part de la UPV: els professors de l'Escola d'Enginyers de Camins, Canals i Ports Sr. José Aguilar Herrando i Sr. Vicent Esteban Chapapría.  
A les sessions de la comissió mixta de seguiment podran assistir, com a assessors de les parts, els tècnics i docents que estes estimen convenients, d'acord amb la naturalesa dels assumptes que s'han de tractar.  
Les funcions de la Comissió seran les següents:  
a) Garantir l'intercanvi d'informació entre les parts.   
b) Impulsar la tramitació, l'organització i el desenvolupament de les activitats compreses en este conveni, i proposar a les respectives administracions les variacions que es consideren necessàries.  
c) Determinar el calendari de realització dels mòduls formatius.  
d) Interpretar, en cas de dubte, el contingut del conveni.  
e) Tindre coneixement de les incidències tècniques i administratives que pogueren produir-se, i proposar les decisions oportunes.  
La presidència de la Comissió correspondrà als seus membres per torns rotatoris, que es decidiran en la sessió constitutiva.  
De les sessions que se celebren s'alçarà acta, en dos exemplars.  
Sisena. Naturalesa i règim jurídic d'este conveni  
Este conveni que té naturalesa administrativa s'enquadra en els previstos en l'article 3.1.d) del Reial Decret Legislatiu 2/2000, de 16 de juny, pel qual s'aprova el Text Refós de la Llei de Contractes de les Administracions Públiques; i també en el Decret 20/1993 de 8 de febrer, del Govern Valencià, pel qual s'establix el règim jurídic pressupostari dels convenis que subscriga la Generalitat Valenciana.  
Són d'aplicació, així mateix, a este Conveni la Llei 38/2003, de 17 de novembre, General de Subvencions, i els articles 45 i següents i concordants del Text Refós de la Llei d'Hisenda Pública de la Generalitat Valenciana aprovat per Decret Legislatiu de 26 juny de 1991, del Consell de la Generalitat Valenciana.  
Setena. Vigència  
La vigència del present conveni de col·laboració començarà en la data de la seua firma i acabarà el 31 de desembre de 2007.  
Este conveni podrà extingir-se per altres causes, entre estes, l'incompliment per alguna de les dos parts firmants de les obligacions que li són pròpies o bé per mitjà de denúncia que haurà de tindre causa justificada, per qualsevol de les parts firmants del conveni. La part denunciant haurà de comunicar-ho a l'altra part almenys amb tres mesos d'antelació a la data en què es pretenga l'extinció del conveni.  
En qualsevol moment les parts firmants podran denunciar o modificar de mutu acord el present conveni.  
Vuitena. denúncia i modificacions  
Les parts podran denunciar o modificar el present document, en qualsevol moment de la seua vigència, per mutu acord.  
Segons el que establix l'article 7.3 del Decret 20/1993, de 8 de febrer, pel qual es regula el Registre de Convenis i el seu règim jurídic i pressupostari, la Generalitat Valenciana podrà rescindir el present conveni quan durant el primer any de la seua vigència, amb independència de la duració total d'este, no s'execute la prestació corresponent a l'exercici, i es podran reclamar les quantitats lliurades i les indemnitzacions procedents per danys i perjuís en els termes que establix la normativa d'aplicació.  
Així mateix, complementàriament a allò que s'ha expressat en el paràgraf anterior i segons el que establix l'apartat 4 del mateix article 7 del Decret 20/1993, amb independència de la indemnització de danys i abonament d'interessos que corresponguen, s'establix l'extinció del conveni i pèrdua de la subvenció que constituïx el seu objecte com a penalització aplicable als supòsits de demora en el compliment del termini de lliurament de la documentació justificativa assenyalat en la clàusula tercera.  
En el cas que per part de la CIT es denuncie el conveni o no es complisquen les obligacions establides en la clàusula tercera, la UPV podrà reclamar les quantitats que cobrisquen les despeses imputables a la subvenció en què haja incorregut per les activitats formatives ja realitzades.  
Novena. Publicació del conveni   
El present conveni es publicarà en el Diari Oficial de la Comunitat Valenciana, i es comunicarà al Registre de Convenis previst en el Decret 20/1993, de 8 de febrer, del Govern Valencià.  
Deu. Solució de conflictes  
La CIT i la UPV es comprometen a resoldre de manera amistosa qualsevol desacord que puga sorgir en el desenvolupament del present conveni, a través de la comissió mixta prevista en la clàusula cinquena. No obstant això, en cas que no hi haja acord, els conflictes que se susciten se sotmetran als tribunals de l'orde jurisdiccional contenciós administratiu.   
El present document ha sigut llegit pels compareixents i es mostren d'acord amb el seu contingut i, en l'exercici de les atribucions de què són titulars, ho firmen en dos exemplars i a un sol efecte en el lloc i la data amunt indicats.  
El conseller d'Infraestructures i Transport: Mario Flores Lanuza   
El rector de la Universitat Politècnica de València: Juan Juliá Igual